Altopa walite Jisas kombu Galili distrik andopa molorumu.
Juda iye awili kombu Judia distrik moloringimani yu tongei nokoko moloringimunga pilipelie yu kelepa Judia naa pumbo nimbe anjo molorumu.
Nalo Juda imbomani oi imbo naa peli kombuna sel ulke takoko peringi walimu liko manjiringi wai awilima nondopa wendo ombai terimu wali
Jisas yunge angenupilini ningei,
“Nuni ulu enge nilima tereno mele nu lombili andoromele imboma kanangei ningo nu ya i kombu tiye kolko Judiando pani konopu ltemolo.
Imbo teni yu kongono tepa moromo mele pilko yu kanoko imbi tiengei nimbe uluma lopeke tepa naa teremo.
Akumunga nu aku uluma paimbo tereno lemo imbomani pali kanangei pungo tepuwi!”
ningi.
Jisas yunge angenupilini kape Jisas yu Goteni lipe mundurumuna orumu iyemu ningo naa liko manjikolio aku teko ningi.
Aku ningimunga Jisasini nimbei,
“Nanga waimu oi wendo naa oli.
Nalo enonga waimu we ltemo.
Mai kombu imbomani eno kinye konopu keri naa panjirimele nalo nani imbomando ulu teremelema teko kenjirimele niomunga na kinye konopu keri panjirimele.
Eno Wai Awilimu wendo ombalo kombuna punge lemo paio!
Nalo nanga waimu oi naa wendo oromona na i teli oi naa pumbo,”
nimu.
Aku tepa nimbelie yu Galili we molorumu.
Nalo Jisas yunge angenupili Wai Awilimu waye kanamili ningo oi puringi wali Jisas kape purumu.
Nalo Jisas yu naa kanoko imbi tiengei nimbe kiyengo nimbe kombu Judia distrik pumbe ulke kombu awili Jerusalem purumu.
Akuna Juda imbomanga wai kake telima pileringi Juda iye awilimani Jisas omonje ningo koroko molkolio enongano ningei,
“Kano iyemu tena moromonje?”
ningi.
We imbomanga awini yundo olo toko ningo andoko moloringi.
Mareni ningei,
“Yu yandopa imboma kolo topa tirimo,”
ningi.
Mareni ningei,
“Yu iye pengamu,”
ningi.
Nalo eno Juda iye awilima pipili kolkolio lino nimolo mele eno pilinge wali mongo limolo ningo ungu mona naa ningi.
Wai Awilima oi wendo orumu tuku tingina Jisas Gote popo toringi ulke tempelemu okoko pape teringina tukundo pumbe imboma mane tirimu.
Juda iye awilimani konopu awini liko mundukolio ningei,
“I iyemu ambe tepa lipe manjili peremoya?
Yu skul awili tenga naa purumu,”
ningi.
Jisasini topondopa nimbei,
“I ungu nimbo tiromu nanga ungu te molo.
Na lipe mundurumuna oru iyemunga ungumu.
Goteni teaio nimo uluma pilipo lipo teambo konopu lepa moromo imbomuni i nio ungumunga pulumu pilipelie,
nani Gotenga ungumu nimo lemo molo yuni yunu konopuna pilipe nimo lemo konopu lembalo.
Imbo teni yunu konopuna pilipelie ungu nimbe tirimomuni nanga imbi ola molopili nimbe teremo,
nalo imbo teni lipe mundurumu iyemunga imbimu lipo ola mundembo nimbe kongono teremo imbomu yu tumbi nili imbo te molopa,
tepa kenjipe kolo toli imbo te naa moromo.
Oi Mosesini eno Gotenga ungu manema naa tindirimuya?
Tirimu nalo eno moromelemanga teni kape kano ungu manema pilko naa tenge tirimele.
Aku lemo na kano ungu manema topa tangondoromo ningo ambe temona na toko kondongei teremeleya?”
nimu.
Yuni aku tepa nimu ungu pilkolio imbomani topondoko ningei,
“Narini nu topa kondombai teremoya?
Nunge konopuna kuro keri te moromomunga pilkolio aku teko nino lepamo,”
ningi.
Jisasini enondo topondopa nimbei,
“Nani ulu enge nili te teru wali eno konopu awini liko munduringi.
Mosesini ungulumanga kangi pundu te kopingei nimbe ungu mane tipe panjirimumunga enoni koro awili Sabat walimu kinye ungulumanga kangi pundu te kopirimele.
Paimbo Mosesini oi pulu polopa aku ulumu teamili ungu naa nimu.
Oi enonga lanieli kolenaleni aku ulumu teringi,
nalo altopa Mosesini aku ungu manemu topa panjirimumunga pilkolio teremele.
Enoni Mosesini ungu mane tirimumu pilko likolio ungulu tenga kangi pundu te kopinge walimu koro awili wendo oromo wali paa kopirimele konopu ltemele.
Akumunga nani koro awili wali iye te undukana tepo koinjo ltiumunga na kinye ambe telka unjo kande meko noirimeleya?
Enoni mongoni karomele uluma kanokolio tumbi tiko imu paimbo,
imu kolo lepamo ningo naa pilengei!
Uluma wamongo kanoko konopu liko manjikolio apuruko kondaio!”
nimu.